Sonjach, zo něšto pytach,
dyrbješe być něhdźe schowane abo zhubjene,
pod łožom, schodami,
pod starej adresu.
Hrjebach w kamorach, faškach, tyzach,
połnych prózdnych njerymowanych rymow.
Z kófrow zwućahach
dožiwjene lěta a jězby.
Z tošow zwutřasech
zesušene łopjena a listy, nic na mnje.
Bjez dycha běhach
přez tajne, potajne
bydła, njebydła.
Wostach tčacy w tunlach ze sněha
a zabyća.
Zašmjatach so w kałačojtych kerkach
a tukanjach.
Zestorkach powětr nabok
a dźěsćowsku trawu.
Spytach docpěć,
prjedhač zašły lětstotk so nachila,
durje zaprasnu a ćišina zastupi.
Na kóncu njewědźach wjace,
što běch tak dołho pytała.
Wotućich.
Hladach na časnik.
Són njebě žanej mjeńšinje trał.
Haj, k tajkim činkam je čas nuzowany,
z toho časa, zo na spjace
hłowy storča.
WISŁAWA SZYMBORSKA
z pólšćiny: SYLWIJA ŠĚNOWA
Wisława Szymborska (1923–2012) běše basnica, kotraž słušeše k najwuznamnišim basnicam a basnikam swojeje generacije w Pólskej. Jeje twórby wobhladuja so jako narodna literatura. 1996 bu jej Nobelowe myto za literaturu spožčene. Wona zawostaji něhdźe 350 basnjow, kotrež buchu do wjace hač 40 rěčow přełožene. Tu wozjewjenej pochadźatej ze zběrkow »Tudaj« (2009) a »Wystarczy« (2012).
hat_Latn szl_Latn pol_Latn szl_Latn szl_Latn szl_Latn szl_Latn ces_Latn ces_Latn bos_Latn quy_Latn szl_Latn pol_Latn szl_Latn szl_Latn szl_Latn mri_Latn pol_Latn szl_Latn pol_Latn slv_Latn hrv_Latn szl_Latn szl_Latn twi_Latn gle_Latn pol_Latn szl_Latn slk_Latn nno_Latn fao_Latn pol_Latn szl_Latn